钦定古今图书集成/明伦汇编/官常典/第734卷 > 刘天佑〈子仁 义 礼 忠 德 庆〉
## 钦定古今图书集成/明伦汇编/官常典/第734卷 > 刘天佑〈子仁 义 礼 忠 德 庆〉

按《临江府志》：“天佑，清江裔也。屠牛里中。元季，汉兵起，
郡城陷，天佑谋复之。盗捕之急，乃间道趋新淦。会淦
义兵邹民用等夜渡金川，天佑并力复淦，树栅自固，
战于栅下，尝以皂旗麾众，贼望而畏之。相持十馀月，
援绝粮尽，突围趋吉安。贼追之，短兵接，天佑犹手刃
数十人，为贼所执，骂不绝口死。其六子曰仁、义、礼、忠、
德、庆”，闻难，皆死之，郡人立祠，肖像以祀。